khistorydata/jeongjo-sjw-relations huggingface dataset:
정조 6년 · 목
請對也。○予曰。有司堂上入侍。事變注書持凶書入侍。閣臣亦爲入侍。有司堂上徐有隣。二直提學鄭志儉。檢校直閣徐鼎修。檢校待敎徐龍輔。事變假注書馬思仁偕入。予曰。政官入來乎。有防曰。入來矣。予曰。兵判入來乎。時偉曰。不爲入來矣。命諸大臣進前。尙喆等曰。調攝餘聖體若何。予曰。一樣矣。尙喆曰。臣等入侍之前。見其凶書。心骨俱戰。憤極而實欲無生矣。近來人心叵測。世變無限。而豈有如此凶獰之變乎。命善曰。萬古天下。安有如許凶賊乎。徽之曰。詬罵天日。若是罔極。誠戰栗無言矣。予曰。近日朝廷太雍容暇豫。安得無此變乎。予每以鎭安爲主。而人心世道轉至於此。又必有大於此之變怪矣。如此凶書。豈云疏也。直是凶檄。關係寡躬。亦不暇恤。而其中句語。多有不忍見不敢言之處。此尤予萬萬驚痛者也。予曰。三司諸臣。見此凶書乎。履素等曰。臣等在閤外。狀啓則見之。而凶書則未及見矣。予曰。如此至凶悖之說。見之亦何爲耶。其中湯武之臣不敢私其君云云。秦隋麗末云云。若無輪臺之悟。天下事去矣。無非纂逆之凶言。其餘不忍道之言。不欲汙口。一字一句。無非陰慘不道。而不道云者。亦是歇后語也。命善曰。今則發捕事急矣。予曰。左右捕將待令。承傳宣傳官中假都事差下。卽爲發送。而使宣傳官李儒敬率可合人來待也。時偉曰。宣傳官李儒敬李晢具綜吳載重安橚等待令矣。予曰。具綜給三馬牌。卽爲發送。而凶書肯綮。亦爲言及以送。綜受密旨出去。予曰。罪人旣囚官獄。則渠家文書。亦當別遣都事。掞來矣。時偉曰。安橚待令矣。予曰。亦爲給馬牌送之。予曰。錦伯狀啓事。誠歇後矣。命善曰。臣方欲請罪。而萬萬駭然矣。不道之說。直與天海之凶言。無所異同。而道臣狀啓。了無驚痛憤迫底意。且不以密啓上聞者。尤萬萬慢忽矣。予曰罪人之不囚營獄。而仍囚本官之獄者亦怪矣。如無判官之所報。亦將不囚耶。命善曰。洪秀輔事。誠寒心矣。予曰。洪忠監司不可不各別擇送。不拘常格。卿等議定可合人好矣。吏曹判書李性源曰。金文淳李在協有之李秉模頃年已經湖西審覈之事。亦好矣。命善曰。秉模則上來尙遠矣。吏曹參判鄭一祥頗好矣。予曰。此人固好。而但老矣。彼都憲甚是可合者。今番亦有樹立矣。卿等之意何如。命善曰。都憲爲人甚確實。非解弛之人。果是可合矣。福源曰。都憲甚好矣。予曰。第今位著苟艱之時。如都憲者出送甚難。留置則將來亦豈不與聞廟謨乎。此時監司。必得分數詳明者差送。然後可以掃蕩。亦可以鎭安。勿拘常格差出好矣。沈頤之雖是已經者。蕩滌罪名而差送則好矣。正卿中刑判趙㻐。在朝亦有難安者。以此秩高者差送則似好矣。命善曰。此人曾爲北伯。果有治績。此時此道伯。尤爲可合矣。予曰。吏判出去。湖西伯擬入。而三望皆極擇也。予曰。判義禁不爲入來。則遞差可也。予曰。訓將使之入來。有防曰。時近閉門。金虎門留門何如。予曰唯。時偉曰。洪忠監司今將出去。南大門亦爲留門乎。予曰。下標信留門也。予曰。左右捕將。何久不入來耶。連爲催促也。時偉曰。捕將待令之敎移時。而尙不入來。請重推。從之。予曰。兩捕將之家。誰近誰遠。有防曰。徐有大家差近矣。性源持洪忠監司望筒進前。予曰。公山判官望。卽爲擬入。仍令卽爲辭朝。予曰。向者湖西有騷屑云云之說。今又有此變。必然事出矣。命善曰。湖西之變怪。如是疊出。誠有無窮之憂矣。予曰。政院請對已久。大臣三司亦皆入來。而捕將尙無消息。誠駭然矣。命善曰。誠萬萬稽緩矣。予曰。昨日李柱國越俸傳敎中。有怠生於官成之敎矣。以今日觀之。尤爲駭然矣。予曰。凶書起頭。故爲疑眩。令人莫曉指意。君守之以尹口爲言。尤甚陰凶。其中金縢云云。尤萬萬叵測。專以詬辱爲說。豈有如許世變乎。哀江南云云。又是何文耶。有隣曰。哀江南。卽庚信之文。而其所引意。尤凶慘矣。命善曰。凶書中傅燮云云。亦哀江南之文矣。性源持公山判官望筒進前。予曰。首望兪漢敦爲人何如。性源曰。頗詳明矣。有隣曰。此人與前官趙台鉉。皆是曺允亨之甥姪。交代應避矣。予曰。改望也。予曰。捕將李柱國事。誠爲駭然。不可無處分矣。時偉曰。禁衛大將李柱國有拿處之命。當奪符以來矣。予曰。唯。奪符宣傳官誰也。時偉曰。李潤集矣。予曰。洪忠監司趙㻐。催促入來。有防讀奏公山判官望筒。予曰。未望朴始榮何如。命善曰。人頗勤實。卽故判書文秀之侄也。予曰。始榮若入直 永禧殿。則明日辭朝。予曰。凶書中山林之言置之度外云者。必是爲德相而發也。徽之曰。窩窟不爲打破。故變怪如此矣。樂性曰。窩窟打破爲急矣。訓將具善復捕將徐有大進前。予曰。凶書緊語。大臣言之也。予曰。今日政。承旨望擬入。予曰。新除授承旨李敬懋。已上來耶。知入。洪忠監司連爲催促。健修回奏曰。敬懋未及上來。洪忠監司方入闕門云矣。予曰。將望乏人。敬懋卽速上來事。走馬分付。予曰。洪忠監司先爲入侍。肅拜下直單子。同時竝呈。趙㻐進前。予曰。今日湖西憂慮無窮。授卿此藩。意有在耳。㻐曰。臣何敢當此。而敢不殚竭心力。爲一分報效之圖乎。予曰。領府事以凶書肯綮。言于錦伯。㻐曰。臣旣受任下去。願見凶書而去。予曰。凶言何必盡見耶。㻐曰。聞大臣之言。此是千古所無之變。雖千副萬戮。何以雪此憤乎。予曰。可鎭安者鎭安之。可懲治者懲治。而卿必善爲之矣。予曰。公山營將誰也。善復曰。金益彬以价川移拜。而未及上來矣。予曰。洪忠水使誰也。命善曰。申㬚矣。予曰。㬚爲人頗精矣。命善曰。果精矣。予曰。新錦伯出去時。敦化門使之留門。道臣兵批官敎。卽爲擧行。而判書如不入來。使次堂擧行。敎書卽令製進。同副承旨出去。諭書安寶入來後。承旨依例宣諭於道臣可也。鍚喆持諭書進前。時偉宣諭訖。予曰。錦伯之老母可以將往耶。命善曰。聞其筋力可以將往云矣。予曰。卿入來時。與卿母相見乎。㻐曰。自齋宿所入來。故不得相見矣。予曰。將不得往見卿母而去耶。命善曰。非久當將往矣。時偉曰。洪秀輔奪符宣傳官將出送矣。予曰。惜不使具綜兼行而除弊也。奪符宣傳官誰也。時偉曰。崔命健矣。予曰。錦伯之年幾何。命善曰。五十六矣。予曰。何日當到營耶。命善曰。再明則到任矣。予曰。罪人何間當入來耶。命善曰。再明則雖侵夜必入來矣。予曰。大臣諸臣先退。領府事與領相留在。予曰。世變層生。誠可怪矣。尙喆曰。世變至此。實無仰達之辭矣。予曰。領事明日欲參望拜禮耶。尙喆曰。明日則臣不得進參。而罪人拿來後。臣豈敢不參乎。予曰。推鞫時何必進參耶。予曰。承旨一留一退。時偉先退。予命訓將捕將進前。予曰。凶書無異凶檄。此豈公山人所可辦得者耶。京中必有事。卿等不可弛心矣。軍門將校中。有可使者否。善復曰。將校輩皆不如前日。殆無盡心國事者矣。予曰。軍校賞典之豐厚。無如近日矣。善復曰。誠然矣。予曰。捕校之選。雜亂不緊者除去好矣。善復曰。或有可使者而謀免。故無以充數矣。有大曰。捕校猶勝於各軍門將校矣。命兵曹判書金熤持武臣案進前。予曰。公山營將。誰爲可合耶。命善曰。李陽運似好矣。予曰。李煜何如。命善曰。果好矣。予曰。洪忠一道。將何以爲之耶。予曰。訓捕將退去加勉也。
정조 6년 · 강
命洪忠監司洪秀輔拿處。
정조 6년 · 목
大司憲金履素啓言。今此湖賊所投凶書。卽千萬古所無之變怪。而該道臣狀啓辭意。從憑本官之所報。泛然措辭。视若尋常。此已萬萬駭然。且此等凶書之上送也。不以密啓。循例登聞者。尤極慢忽。如此之人。不可置之於此時此藩。臣謂洪忠監司洪秀輔。爲先削去任版。拿問嚴處。從之。
정조 6년 · 강
命洪忠監司。各別擇擬。當日辭朝。
정조 6년 · 목
敎曰。此時本道伯。不可循常差遣。洪忠監司拿問之代。無論正卿亞卿。今日政。各別擇擬。待下批。當日辭朝。
정조 6년 · 강
遞判義禁韓光會。以李命植代之。
정조 6년 · 목
敎曰。判義禁許遞。前望單子入之。又敎曰。新除授判義禁牌招察任。
정조 6년 · 강
罷拿右捕將李柱國。榻敎也。
정조 6년 · 강
命訓將具善復兼察禁將。左捕將徐有大兼察右捕將。
정조 6년 · 목
因禁將右捕將李柱國罷職也。
정조 6년 · 강
有政。吏曹判書李性源。參判鄭一祥進。
정조 6년 · 목
以李敬懋爲承旨。趙㻐爲洪忠監司。朴始榮爲公山判官。鄭昌聖爲刑曹判書。
정조 6년 · 강
命新除授公山判官及營將。當日辭朝。榻敎也。
정조 6년 · 강
遞承旨李敬懋。以李在學代之。
정조 6년 · 강
以李敬懋爲禁衛大將。備薦也。
정조 6년 · 강
大司憲金履素等啓請諸賊施律。賜批。履素及掌令魚鍚齡李夔。持平柳協基黃仁炫。
정조 6년 · 목
履素等啓言。噫嘻。朝廷擧措之雍容暇豫。馴致今日之大變怪。而莫非臣等不職之罪也。自丙丁以來。舊逆新孼。無歲不有。窩窟之龜柱。根柢之國榮德相。遂使純彬煥億迭相跳踉。又生出逆澤逆白詬罵之變。紹述德榮之陰謀。粧出澤白之凶變者。最翊叔侄是也。情節未究。處先酌決。而不能沬血力爭。臣等之罪也。在今急務。打破窩窟。如逆澤肢解。逆白收孥。不得準請。則臣等不職之罪大矣。伏願亟從三司合辭之請焉。批以。已悉諭矣。
정조 6년 · 강
命李柱國。姑爲附過放送。
정조 6년 · 목
因柱國囚單子。敎以。李柱國事。萬萬駭然矣。身是捕將。且兼軍門。義當先期來待闕外。而不惟不然。召命之下。入來亦未免最後於僚將。常時春毗。政欲得力於當用力之日。而今乃反是。適足爲憑待之資。徒長其怠慢之心。是愛之乃所以害之也。罰止罷職。亦從末勘。論以國體。不可不嚴問重繩。而此時王府。宜念滯囚之苦。姑爲附過放送。更鼓已深。先擧行後草記。不特今番爲然。去月命招。亦不趁卽入來。到今豈非罪上添罪之端。此後捕將復有此等緩急之弊。當別操處分。各別嚴飭。
정조 6년 · 강
命總府書吏趙允興。姑爲放送。
정조 6년 · 목
兵曹啓言。因都總府草記。敎以。下吏初不據例挽執之狀。極爲痛駭。令兵判開坐査問草記事命下矣。都總府書吏趙允興處。發問目取招。則所告內以爲入直堂上。不暫離次矣。昨聞馬逸入闕之報。不勝驚惶。來詣政院近處。恭俟處分。堂上則驚惶有此離次之擧。而渠以愚迷。不能據例而爭執云矣。敎以。後復如是。則堂郞處分之外。該吏當重治。以此嚴飭分付。今番姑爲放送。
정조 6년 · 강
命理馬張大順等。移法可嚴治。
정조 6년 · 목
司僕寺啓言。理馬張大順。養馬李長貴等。自兵曹捧供判付內。自該寺査實草記事命下矣。內寺員役等處。更爲査實。則以爲馬匹放草往來之際。或不能隨匹各牽。間有衆馬兼驅之事云。設置巨達。至於五十七名之多。則每匹牽出牽入。綽有餘裕。而從事取便。慢不致勤。莫重禁門。有空牽出入之習。萬萬痛駭。大順長貴等。當初嚴問之下。敢爲掩諱之計。不以實告。尤極無狀。除汰後。移法司照律勘處。此後則入直內乘。照檢牽夫。如有兼驅空牽之弊。則當該內乘論罪事。請嚴飭。允之。敎以。厩中羈勒之馬。可以控制。至於放草往來之路。解編繮脫搭腦。一鬣引前。衆鬣隨之。牽出牽入。非可論也。蓋此創始之法意。必因順其性也。似不特牽夫之取便而然。今若痛草兼驅空牽之弊。則殊非順性之意。此後入直內乘。各別檢飭。驅入之時。無或橫奔可也。昨日理馬養馬等所供。以常行之事。謂之原無是例者。情狀萬萬痛駭。各別嚴治。
정조 6년 · 강
命近仗軍金春成等。理馬張大順等。收贖放送。
정조 6년 · 목
刑曹啓言。因兵曹草記。近仗軍及頭目軍昭律後草記事命下矣。近仗軍金春成。頭目軍洪三奉。照律。杖一百收贖。又啓言。因司僕寺草記。理馬養馬等。各別嚴治。照律勘處事命下矣。理馬張大順。養馬李長貴。杖八十徒二年勘律。大順泰安郡。長貴長連縣。竝定配所押送。杖則待用刑。請令配所官決杖。敎以。渠輩何足深責。本律。收贖放送。
정조 6년 · 강
詣春塘臺。行望拜禮。仍詣 奉室奉審。
정조 6년 · 목
具翼善冠袞龍袍。乘輿出協陽門。由靑陽門詣春塘臺。降輿入小次。命祗迎大臣入侍。領議政徐命善左議政洪樂性右議政李福源進前。予曰。罪人何時當入來耶。命善曰。明日夜間。似當入來矣。改具黑圓領袍。乘輿至帳殿前。降輿。詣拜位。行四拜。三上 香四拜。予曰。香爐香盒。有刻字乎。承旨趙時偉曰。爐則刻魚變成龍四字。盒則刻內壇外郊四字云矣。予曰。爐盒出自何處乎。時偉曰。出自 皇朝云矣。乘輿由金馬門。出永肅門。詣朝宗門外降輿。詣 奉室前四拜。詣 奉室奉審訖。仍詣壇上奉審訖。還詣 奉室入小次。命下直守令入侍。公山判官朴始榮進前。予曰。本州罪人事情。爾果知之否。始榮曰。大體則略聞。未能詳知矣。予曰。爾見大臣。詳聞其委折而下去也。改具袞龍袍。出朝宗門。乘輿由進善門。入協陽門還內。
정조 6년 · 강
行樂院入診于誠正閣。都提調鄭弘淳。提調鄭民始。副提調嚴璹。
정조 6년 · 목
予曰。泓徵疏語。卿其聞之乎。弘淳曰。臣亦略聞其說。而此是萬古所無之事矣。民始曰。逆白上疏。往牒所無。而泓徵可謂十倍矣。予曰。湯武之臣。不敢私其君云者。指意極凶獰矣。民始曰。不逞之徒。專事詬辱。出於血戰。極痛惡矣。予曰。權哥是何許人也。璹曰。權緦之從孫云矣。弘淳曰。湯劑姑未時及。故不得陪入矣。予曰。差晚後以差備入之。弘淳曰。至明日爲五貼。更待診候。以爲停止宜矣。予曰。卿等連日入來。亦涉太勞。當以差備召見醫官矣。弘淳曰。臣等本無效勞。聖敎過重矣。俄聞提調方有私故。有難行公矣。
정조 6년 · 목
予曰。泓徵事。尙覺痛駭矣。民始曰。古或有謀逆之賊。而今此泓徵。登諸章奏。直爲說去。究其情狀。萬萬痛惡矣。予曰。今則名義紀綱。可謂掃地無餘矣。民始曰。此而歇治。不逞之徒。必接蹤而起矣。予曰。此莫非朝廷見輕之致也。予曰。推案未修秩。從速修入。
정조 6년 · 목
以李命植爲判尹。金華鎭爲內醫提調。
정조 6년 · 강
命二十五日次對。進定明日。
정조 6년 · 강
召見奉朝賀徐命膺承旨趙時偉于誠正閣。
정조 6년 · 목
予曰。 太室奉安條。以筵說入錄好矣。命膺曰。自世宗以下載錄宜矣。予曰。卿其從好爲之。命膺曰。經國大典告成後。果有載錄之規。依此爲之宜矣。予曰。如是入錄。則可謂開卷瞭然矣。命膺曰。果然矣。予曰。泓徵疏語。卿其聞之乎。命膺曰。臣昨入闕中。略聞其槪。世道人心。若是凶險。若有一分秉彝。豈可戴天履地。作此凶悖之擧。思之及此。不勝懍然矣。予曰。世道人心。何以至此耶。命膺曰。逆澤凶白。不用典刑。故一種不逞之輩。不畏國法而然矣。予曰。湯武之說。實是往牒所無矣。命膺曰。此與澤白先後和應。梟腸獍肚。一串貫來者也。堯舜之世。未化四凶。此等劇逆。不可暫時容貸矣。予曰。提調入侍。金華鎭進前。予曰。罪人明當上來乎。時偉曰。計其程途。可以上來矣。予曰。近不用刑。故從損國體矣。華鎭曰。非渠獨辦。必有指嗾。覈得端緖。卽施邦憲宜矣。予曰。罪人上來後。更當移蹕以問矣。時偉曰。慶煕宮宮墻。多致頹圮。見甚疏虞。卽令修築宜矣。予曰。戶判躬審後。隨處修改也。
정조 6년 · 강
遞同義禁李崇祜。
정조 6년 · 목
敎曰。輪番之任。職務相妨。副總管李崇祜兼帶金吾許遞。
정조 6년 · 강
太廟秋展謁。命以二十九日爲之。
정조 6년 · 목
因禮曹啓稟。有是命。
정조 6년 · 강
竄南柱老于吉州牧。
정조 6년 · 목
義禁府啓言。前府使南柱老減死定配事命下矣。吉州牧減死定配。請依例押送。允之。
정조 6년 · 강
行次對及藥院入診于誠正閣。都提調鄭弘淳。提調金華鎭。副提調嚴璹。
정조 6년 · 목
予曰。今日次對。有可問者。有可言者。今日卿等背世忌時乎。忘身殉國乎。以今朝象爲何如也。領議政徐命善曰。惶懍罔措。不知攸達矣。予曰。頃日次對。千言萬語亹亹不已者。一則蕩滌。二則鎭安。而卿等之體念。曾未數日。又生古今所無之變。卿等豈有見我之面乎。予則雖冒忝丕丕之基。而在卿等道理。豈不當逆折奸萠乎。左相性拙慈諒。而有不可知之事。至親一也。在同堂則嚴於懲討。在異姓則忽於懲討。丙丁間沬血飮泣者。今何爲而不然耶。日前賓筵。有所提及。而自家初不引咎。臺諫亦無所言。今之大臣。固難以古道責之。而以名則大臣。以位則具瞻。雖難盡心職分。亦當膺文備數。而何其太平看過一日二日。使鎭安之道不成。恐與頃日次對之意。一切相反。到此不可無處分。左相出去可也。洪樂性退出。予曰。領相亦以順便爲主。僚席之間。亦無相規之語。領相亦爲退去。備堂亦何面次對乎。退去可也。命善等退出。大司憲金履素等欲陳避嫌。予曰。臺諫何去。今始避嫌乎。又已離次。豈可復有所陳也。履素等退出。予曰。世道無可爲也。予曰。承旨先退。藥房入侍事分付。醫官吳道炯診候訖。曰左三部脈度平緩。右三部似沈弱矣。丁文壽曰。左三部完實。右三部果微弱矣。予曰。湯劑何以爲之乎。道炯曰。前方中去枳殼。減黃連五分香附子三分似好矣。
정조 6년 · 강
罷左議政洪樂性職。
정조 6년 · 목
敎曰。今之大臣。雖未遽若右之大臣。然其位則具瞻。其責則董正。而今乃擧措之際。多失其當。致使物情愈久而愈無止泊。惜乎大臣之辜負大矣。至於向來箚事。竊附無隱之義。日前賓筵。略有云云。而自家迄稽自引之擧。僚席亦無規警之語。世亦皆以大臣箚擧爲當然底事。予則以爲所係誠云不輕。予於此又有莫曉者。大臣之前後處事。殆近兩截。不兌薄於所厚。厚於所薄之歎。抑有甚般涇渭而然乎。否則決知出於差忽警動故耳。予方事事鎭安。或恐一人之傷損。而此等處亦難一味含默。以貽世道無窮之憂。左議政洪樂性。姑先罷職。
정조 6년 · 강
命進衘加味六和湯前方中。去枳殼。減黃連五分香附子三分。自今日煎入。榻敎也。
정조 6년 · 강
諭領議政徐命善。右議政李福源。
정조 6년 · 목
政院以命善等筵敎之下。萬萬惶懍。走伏金吾。仍納命召啓。敎以。朝家之急於鎭安。近來所謂討逆。屬之不屑提敎之科。率以含糊爲主。是豈沒料量而然哉。至於日昨湖賊所投之書。篡逆之謀。詬罵之說。遠而爲麟亮之倀鬼。近則是澤白之部落。推以當理。凡我在廷之臣。似皆誓不共戴之不暇。今乃反是。小大恬嬉。有難容弛忽之形。無憤迫痛惋底意。外面氣像。雖謂之和平可也。然不當和平而和平。是何異於厝火積薪。寢其上也。大抵推心置腹。所可當念。認賊爲子。亦豈不戒。此箇事理。對卿等前後言之。不啻斷斷。卿等若念予至意苦心。承佐下風。則世道人心之壞溺。豈至於是。俄筵云云。亦非得已。王章國綱。同就陵夷。己至莫可收拾。比丙丁之討逆治獄。又不知落下幾層。以無他。卿等不善對揚之致。予無慰譬之語焉。卿等少加振勵。以扶將顚之國勢事。遣史官傳諭。仍傳命召。勿待命。又以命善等仍爲待命。又納命召啓。敎以。如無批旨中云云。將欲退處乎。所謂退處。卽謂公堂乎。抑謂私室乎。天下事。不進則退。自卿等已占退處二字。何有於僚相。何有於庶官。重爲之慨咄。卿等勿胥命事。遣史官傳諭。仍傳命召。
정조 6년 · 강
諭領府事金尙喆。判府事李徽之。鄭存謙。
정조 6년 · 목
政院以尙喆伏聞筵敎。不勝震懍。走伏金吾啓。敎以。卿自引年以後。一切朝事。不欲與聞。予所知之。但於此等鬧端。輒事引義。在卿不已苦乎。安心勿辭。卽爲入侍。聽予朝筵未罄之蘊事。遣史官傳諭。又以徽之走伏金吾啓。敎以。卿之斷無他心。曾所稔知。豈有一分歇后於懲討而然哉。至於處分之一爲一否。實有斟量。卿等無前後異揆之失。又不親承賓筵筵敎。在卿毫無可引之端。安心勿待命事傳諭。又以存謙走伏金吾啓。敎以。筵敎則震懍。國事則不震懍乎。暇豫幾日。胡然煩聒。實不勝爲卿等慨然。卿等試思之。卿等造公而無言。退朝而無言。果無馴致釀成之歎乎。却步於公議者誰也。回戀其宿處者誰也。噫。主辱身死。雖不可責之於今日廷臣。陰謀竊發。禍機綻出。而息偃在床。談笑過度。何乃太無嚴。然苟欲康濟。非一葦可杭。安心勿待命事。遣史官傳諭。又以存謙以爲批旨之下。萬萬震迫。仍爲席稿胥命啓。敎以。適於卿胥命之批。雖有云云。蓋道時任批中未盡之蕴也。此非獨指卿一人之謂。則卿之擔當引義。無乃意外之擧耶。安心勿待命。卽爲入侍事。遣史官傳諭。
정조 6년 · 강
以趙興鎭李祖承爲注書。口傳也。
정조 6년 · 강
召見時原任大臣以下于誠正閣。領府事金尙喆。判府事鄭存謙。領議政徐命善。領敦寧鄭弘淳。右議政李福源。知事具善復。戶曹判書金華鎭。判尹李命植。右參贊鄭尙淳。兵曹判書金熤。工曹判書徐有慶。吏曹判書李性源。禮曹判書徐有隣。刑曹判書鄭昌聖。咸春君李昌運。副司直李邦一。兵曹參判徐有寧。吏曹參判鄭一祥。副司直蔡弘履。禮曹參判金文淳。大司憲金履素。大司諫李敬玉。司諫徐有成。掌令魚鍚齡。校理金履正。
정조 6년 · 강
三司合啓請罪人澤徵亟施肢解。前左議政洪樂性付處。判府事李徽之削黜。賜批。大司憲金履素。大司諫李敬玉。司諫徐有成。掌令魚錫齡李夒。持平柳協基黃仁炫。校理金履正金載人。修撰尹尙東洪文泳。副修撰李顯模。正言韓用龜。
정조 6년 · 목
合啓以爲。逆澤之本末。至險凶也。毛髮皆罪惡也。承逆禧之風旨。爲賊彥之前茅。天網太疏。邦刑久逭。陽托應旨。投進凶疏。敢以獲戾神明四字。擬之於不敢言之地。噫嘻痛矣。丙丁以後諸賊。是何等劇逆大憝。而渠乃稱之以喬木。稱之以儒獄。受最中執乎之托。濟義翊怨國之惡。行貨嗾囑。粧出凶白。有源之招出。而表裏和應之狀。後先排布之跡。彰露無餘。所謂立朝錄中三字六字等說。尤極凶悖。乃於推鞫時。不少人迫脅桁楊之說。直與能賊不道之語。一串貫來。又於帳殿親問之時。稱我不稱臣。誠窮天地亘古今所未有所未聞之劇惡凶賊也。陪扈諸臣。環衛軍卒。莫不扼腕裂眦。奮臂墜膽。至有愩極而泣者。旣不卽地剮裂。還下府獄。貸頭假息。連日不絕口之詬罵。又及於聖躬及坤殿。凶逆之亂言不道。從古何限。而愈往愈慘。豈有如此賊者乎。至若此賊獄中之又出一字凶言。歷數古今。雖以臠屍之莾。踡斬之敦。猶未有此等凶言。而此賊則詬天罵日之不足。乃敢㦸手剌口。肆其梟心獍腸。臣等尙與此賊。有一日俱生之心。則豈敢曰殿下之臣子也哉。噫嘻二賊之凶獄未了。西湖之變書又出。以此賊尙未顯戮之故。人心遑遑。景色愁痛。請大逆不道遲晚罪人澤徵。卽刻內移送海島。亟施肢解之典。批以。向日之旣從旋寢。予意亦出不得已。伊時筵敎。卿等未之間乎。又以爲今日人心世道之莫可奈何。亂臣賊子之無所忌憚。專由於懲討之不嚴。群下之罪也。爲一身計。而不知君讎國賊。或拘顏私。而罔念大義公憤。爲此日馴養賊勢之患。殆乎滔滔皆是。而豈意具瞻之地。乃有蔑公之人耶。噫。最中之挾兩姪而釀二凶。鞫案俱在。衆目皆覩。罵日之凶言。特借澤白之口。而指使者最中也。滔天之逆諶。傳得榮德之心。而蹈踉者最中也。噫彼洪樂性。以參鞫之大臣。耳聽明白之證。目見悖慢之狀。則大官之憤惋。宜異庶僚。戚屬之驚痛。當倍他人。而乃於諸大臣聯箚之時。强引私義。敢陳各箚。囫圇之說。殆若立異者然。彌縫之狀。專出塞責底意。尤可異者。曾以滅親之義。尙討同堂之賊。今爲參鞫之相。反護戚親之逆。親疏之輕重有間。而前後之處義不同。公議駭惑。而恬不自引。聖諭諄懇。而亦不知感。揆以執跡之論。爲逭負國之罪。而聖度太寬。姑施簿勘。與情拂鬱。倘復如何。臣等忝在三司。俱犯不言之罪。當此凶變接踵。邦憲解紐之日。不可仍置不論。請前左議改洪樂性。中途付處。批以。大臣本心。非不昭燭。伊時擧措。外面觀之。爲大臣不勝慨咄。特從無隱之義。才施讉罷之典。予意竊欲使大臣知警。以勵具僚。卿等之如是葛藤。實非意想所及。苟是久鬱之公議也。則不先不後。啓發於今日。又是莫曉之一端。以此以彼。付處之律。太不襯當。亟停勿煩。又以爲凶賊之變怪日出。而朝廷之隄防日弛。私意不能勝公法。大官不能董一世。則致今日之人心世道。思之至此。寧不痛心。判府事李徽之。身爲參鞫之大臣。目見最中之逆節。乃於諸相臣聯箚之時。托以戚屬之不遠。强隨時相之別箚。事極不誠。跡涉立異。噫。大臣爲國家討凶賊之意。視私家循戚好之計。輕重何如。而明知凶逆醞釀之本。甘犯私黨掩護之罪。其在明大義之道。宜從大官始。請判府事李徽之。爲先削奪官爵。門外黜送。批以。胥命批旨旣諭。削黜之請。萬萬過當。亟停勿煩。
정조 6년 · 강
遞推承旨趙時偉。以李世奭代之。
정조 6년 · 목
敎曰。當該承旨。先遞差後禁推。前望單子入之。
정조 6년 · 강
命三司諸臣幷罷職。
정조 6년 · 목
敎曰。前左相讉罷之擧。實出於警一勵百之意。予豈一毫不諒大臣本情而然哉。然臺啓措語。太欠稱停。況朝筵退出時筵敎。又何等丁寧。假令此是公議。譴罷之傳敎才下。三司之合辭踵發。予於此有無窮之憂焉。此邊一開。竊恐臺閣之大論。不無因上敎進退之嫌。由前由後。三司事。極其慨然。入侍三司諸臣。一幷推考。又敎曰。三司罷職。
정조 6년 · 강
以徐有隣爲大司憲。沈念祖爲大司諫。朴天行爲司諫。權欕宋銓爲掌令。李魯春李秀夏爲持平。李祖源爲正言。李泰永權以綱爲校理。尹行元爲副校理。尹東晩爲修撰。李敬一趙城鎭爲副修撰。
정조 6년 · 목
敎曰。三司前望單子入之。待下批牌招。
정조 6년 · 강
命三道水營今秋水操置之。
정조 6년 · 목
領議政徐命善啓言。慶尙左水使具敍五。全羅左水使姜五成。右水使尹得逵。洪忠水使申㬚狀啓。以各其前洋今秋水操。擇日設行爲辭矣。三南水陸操。旣因持敎停止。此狀啓請置之。從之。
정조 6년 · 강
有政。吏曹判書李性源。兵曹參知柳誼進。
정조 6년 · 목
以鄭民始爲禮曹判書。海谿君★(焳/木)爲都總管。李漢泰爲副總管。
정조 6년 · 강
遞承旨林錫喆。以金宇鎭。徐鼎修代之。
정조 6년 · 목
敎曰。同副承旨許遞。前望單子入之。○敎曰。承旨前望單子入之。
정조 6년 · 강
拿處禁府都事蔡敏泰。
정조 6년 · 목
政院啓言。義禁府都事來言。判府事李徽之今方待命於金吾門外云吳。敎以。勿胥命批答書下已久之後。始入此啓辭。當該都事拿處。
정조 6년 · 목
以徐有防爲吏曹參議。金履中爲龍仁縣令。
정조 6년 · 강
獻納徐秉德從縣道上疏討逆。仍辭職。賜批。
정조 6년 · 목
疏略曰。澤白兩賊俱以梟獍之種潛蓄蛇蝎之毒表裏和應逆腸相貫前後闖發凶疏一般而逆澤帳殿稱我不臣之凶供獄中詬天罵日之悖說窮天地亘古今所未有之極賊也旣捧結案則揆以邦憲固當卽地剮磔斬作萬段以洩神人之憤而多日容貸久囚王府以致罔測變怪治逆不嚴莫此爲甚伏願亟允三司之諸速正兩觀之戮嚴天討而夬人心也至於逆白滿紙無將之凶說淊天不道之逆心言言叵測節節窮凶直與逆澤一串貫來少無毫髮差等而當初議以次律失之太寬而畢竟先自徑斃未加顯戮鞫體之疏虞已不可言亦願待許臺啓亟施當律鳥噫嘻痛矣尤可駭憤者最中乃以璿泒後裔猥叨洪造驟躋崇班早自休退濫竊虛名而乃反紏結逆竪慫慂凶姪陰謀凶計無不譸張甘作群賊之窩窟自陷千古之亂逆而端緖旣露酌處遽下不深究覈簿勘島配王章未伸輿憤益激臣以爲最翊有喆更命王府嚴訊得情夬正典刑斷不可已也至於接宿凶賊聯枕綢繆之李義直䄂疏示人借隸勸呈之崔鍾岳奬詡凶疏執手致款之觀周接置逆澤呼寫其疏之夢麟可否凶疏之金養淳緊出囚招之李命勳爛漫謀凶面質語屈之鄭聖休及有源等許多干連諸人雖有輕重緊歇之不同而身犯知情不告之律則均吳一施曠蕩之典或配或放其可曰國有法乎亦願一傡拿鞫各隨其罪而罪之也仍伏念臣年紀襄頹疾病連仍長委床第與鬼爲隣而浴討義急力疾登道行到禮山地猝中暑暍仍成泄痢僵倒旅舍喘喘欲盡萬無前進之望略構短章忙呈縣道慢蹇之罪有不可逃乞賜哀憐特許遞削批以所陳已諭於三司之批矣爾其勿辭上來察職
정조 6년 · 강
分揀前承旨趙時偉禁推。
정조 6년 · 강
設庭鞫于慶煕宮。
정조 6년 · 목
敎曰。罪人拿來後庭鞫爲之處所以慶煕宮爲之。又敎曰。罪人更招後庭鞫姑罷罪人下府待明朝爲之又敎曰推考房承旨闕內公廨留接待開門不待下敎更爲設鞫以此知悉
정조 6년 · 강
行藥院入診于誠正閣。都提調鄭弘淳。提調金華鎭。副提調嚴璹。
정조 6년 · 목
弘淳等請診候。予曰。置之。予曰。海西按覈使。須用資高人差遣好矣。弘淳曰。聖敎誠然矣。予曰。獄事果何如。承旨李在學曰。欲吐還吞。凶獰叵測。未有如此賊之抵賴。恐難以推鞫得情矣。
정조 6년 · 강
命前監司沈頤之蕩滌敍用。榻敎也。
정조 6년 · 강
差下海西按問使沈頤之。
정조 6년 · 목
敎曰。海伯密啓來到。不可不另行按査。前監司沈頤之。黃海道按問使差下。當日辭朝。
정조 6년 · 강
玉堂聯箚。請亟允三司之啓。賜批。校理權以綱。副校理尹行元。副修撰李敬一趙城鎭。
정조 6년 · 목
聯箚略曰。噫湖賊凶書。又踵澤白而起。則驚心痛骨。尤不忍言。此賊之凶謀逆節。行將究竟於庭鞫之下。臣等姑且忍憤以俟。而噫彼最翊。卽澤白之窩窟根柢也。兩賊之凶言逆節。皆是最翊之所指使。鞫招明白。萬目咸覩。凡有秉彝者。孰不欲手磔口臠。而惟彼洪樂性李徽之。以伊時參鞫大臣。目見逆節之昭著。乃於諸相之聯箚也。强引戚屬之嫌。至有各箚之擧。不念滅親之義。甘犯護逆之科。昨日三司請討之啓。實出共公之憤大同之論。謂之晩時則可矣。至若因上敎進退之敎。萬萬不然。而不惟不賜允從。乃反推折之譴罷之。臣等愕貽。未料處分之過中。一至於此。且旣發之啓。未及畢陳。事旣無前。弊實關後。伏願聖明亟加三思。特允三司懲討之啓。還收諸臣罷職之命焉。批以。已諭矣。
정조 6년 · 목
敎曰。推案猶不分明。召見鞫廳承旨。始聞賊泓千萬古所無之窮凶極惡絕悖不道之凶言。聞此不覺骨靑膽掉。渠供中桀紂湯武之說。非不凶惡。事屬予躬之故。猶屬委官。及聞此說。豈可一刻遲延。賊泓當親鞫。以此卽爲分付鞫廳。烙刑己巳以後。許其不用。及戊甲凶賊之出。尙猶復用。況此賊乎。此則從當下敎。預令禁府知悉。○敎曰。訓將率馬步軍兵。隨駕環衛。○敎曰。勿論此闕彼闕。如許凶賊。豈累闕庭。且有已例。敦化門外稍近公廨爲之。
정조 6년 · 강
以徐有隣爲同義禁。
정조 6년 · 목
敎曰。同義禁前望單子入之。
정조 6년 · 목
因該曹草記。敎曰。禁軍入直外。六番隨駕。布帳外環圍軍兵。各門把守軍兵。以隨駕營步軍三哨。留陣留營。步軍各一哨爲之。結幕處排立軍。以御營軍一哨爲之。
정조 6년 · 강
詣禁。衛營。行親鞫。領府事金尙喆。判府事鄭存謙。領議政徐命善。領敦寧鄭弘淳。右議政李福源。判義禁李命植。知義禁徐有隣。同義禁李崇祜。大司諫沈念祖。司諫朴天行。掌令權欕宋銓。持平李魯春李秀夏。正言韓用龜。問事郞廳金復正徐龜輔金載★(王+贊)李夔洪文永李羽晉鄭東浚李喆模。
정조 6년 · 목
具翼善冠袞龍袍。東輿出協陽門。由敦化門。詣禁衛營陞座。予曰。問目卽爲草出。罪人泓徵上之。尙喆等曰。臣等不忠無狀。連日按獄。終未究覈。致有親臨訊囚之擧。不勝惶悚矣。予曰。極爲獰悍矣。今已承款。姑爲下府。予降座入大次。少頃還內。
정조 6년 · 강
命禁府都事蔡敏恭拿處分揀。
정조 6년 · 강
命親鞫時宮城扈衛置之。
정조 6년 · 목
因改院啓稟。有是命。
정조 6년 · 강
命洪忠前監司洪秀輔保放。
정조 6년 · 목
因拿囚傳旨。敎以。鞫獄方張。姑難取招。保放。獄事收殺後。還囚捀供。
정조 6년 · 강
以李時秀爲承旨。前望也。
정조 6년 · 강
命李判府事八月朔祿。令倉官輸送。
정조 6년 · 목
戶曹啓言。今八月朔祿牌請受次。倉官進去于判府事李徽之所住處。則以爲方在臺啓中。祿牌不爲出給云。何以爲之。敎以。更令倉官輸送。
정조 6년 · 강
兩司合啓。請司直金鍾秀嚴鞫。賜批。大司諫沈念祖。司諫朴天行。掌令權欕宋銓。持平李秀夏李魯春。正言鄭在信。
정조 6년 · 목
合啓以爲。金鍾秀負國護賊之罪。可勝誅哉。聖上之恩造何如。春毗何如。而立朝事君。則心跡不同。名實各異。中間之附麗元兇。雖因先討而恕罪。畢竟之懷戀宿處。可見本情之難掩。偃蹇郊坰。顯有玩侮之意。輕視朝廷。多發譏謗之言。澤白詬罵之變。往牒所無。最翊指使之惡。鞫案昭在。渠以按獄首堂。凶供逆節。耳聽目擊。而乃於親臨鞫囚之日。稱以與罪人爲戚屬。不可以參鞫。請暇歸鄕。蓋其意不忍見最中之逮捕究問故耳。尤可痛憤者。渠以今日北面之人。咫尺筵席。托稱傳設。至以逆澤凶言。謂之名疏。觀周之私室奬詡。尙不兌黨逆之罪。則鍾秀之前席稱道。烏得兌同惡之律乎。始上縣道之章。强作懲討之語。而只襲大臣之箚語。全無自己之立言。最中之爲澤白窩窟。自有一世之公議。而乃只以安知不三字。周遮彌縫。義翊之所綢繆釀成。已著三司之論列。而初無一言之說到。至以有愧滅親四字。欲售漫漶之計。未知渠所愧者。其意何在。當此逆變日生。義理晦塞。人心訛誤之時。如此陰護凶醜之人。不可一日仍置。請行司直金鍾秀。亟令王府嚴鞫得情。施以當律。批以。人心世道。雖曰無一可恃。希旨樂禍之俗。猶不料若是其日痼也。以重臣他處。以重臣眷注。被此負國護賊之名。降重臣數級人。合置何許臼穽乎。先以啓辭中所論列者言之。曰心跡不同。曰名實各異。此則不過是構捏之言。重臣亦必不以爲引。曰附麗元兇云云。爾等雖欲急於陷人。胡不念爲建德報仇之嫌乎。曰懷變宿處云云。甭等尙敢抉摘近日傳敎中句語。妄擬於此重臣乎。設令指在重臣。爾等不宜臆逆而迎合之。況本意之千萬不近似者乎。重臣之奉老將護。其可曰玩侮。重臣之信心直行。何以譏謗。爾等以不參最囚之鞫事。又作重臣之斷案。而此又有不成說者。如使重臣歸鄕於最供已出之後。則固有妄率之歏。而若乃罪未露事未著之時。揚揚以判堂。按其獄訊其囚。是豈人情之所可出也。況此重臣。以乞養之蹤。兼程入城。挺身赴坐。所窮詰者澤白也。所鉤覈者最翊也。殫誠效勞之跡。不可與在朝之爾等。比而方之。爾等試思之。寧無知愧乎。至如筵席之托稱傳說。謂澤疏以名疏事。此亦因上敎而答對也。大抵白書未上。澤供不出之前。人之只就逆澤初疏而驟者者。孰不曰道人所難道云云乎。以是予對重臣言誑惑之害。甚於詬罵。重臣亦曰爲然。歷敍雲若翼輩誑惑之害。亦皆隨問而隨答。在重臣。有甚可罪之端乎。又於日前重臣討逆疏中。以安知不三字。歸諸周遮之科。爾等口氣。無幾於莫須有耶。又以有愧滅親四字。斥以漫漶之計。爾等有甚深怨積憾於重臣。而不恤蹲沓之戒乎。噫。世道懷亂。人心陷溺。以今之時。爲今之計。政宜會心聚精。最不韙者。略加警勵。餘皆處等受護。一日二日。持此不懈。則月計雖不足。歲計必有餘。庶免扤捏之刑。幾致雍和之像矣。予以是日前賓筵。言之諄複。而未幾又有此惹鬧之擧。到今思之。不如不言之爲愈。爾等若不卽停此啓。是亂我治敎也。
정조 6년 · 강
命大司諫沈念祖施以竄配之典。
정조 6년 · 목
敎曰。出入近密之人。異於疏逖之蹤。今番諸臺前望。皆以在京人點下者。予意已有在鳥。至於諫長之持除。正爲息鬧也。今日擧措。果何意思。使重臣眞有負國護賊之罪。如諫長之所云。却傾長慮。以竢國論可也。豈敢挺身壤臂。做此手段乎。況賓筵日筵敎。何等丁寧。痛時象之莫可奈何。至發禍人家國之說。則況叨言地。寧不體認此。而尋常處之。王言無以示信於人。大司諫沈念祖。亟施竄配之典。以鎭劻勷之人心。又敎曰。此傳敎卽爲領布。配所則以內浦中人心最獰悍處。磨鍊以入事。分付禁府。
정조 6년 · 강
命前監役李顯模放送。
정조 6년 · 목
因拿囚傳旨。敎以。所捉書札。不過謄傳時奇。別無究覈之端。放送後草記。○義禁府啓言。時囚罪人李顯模。有放送後草記之命。顯模未及一番納供。而謄傳時奇於六寸謫所者。事已難測。況逆澤凶悖之疏語。節取敎句。竝與大臣待命之事。筆之於書。遠報千里者。萬萬駭痛。請嚴囚詳覈。敎以。至親之間。通報時耗。元非可罪之事。被謫者況非係關逆獄者乎。然未知書中辭語之如何。依施於拿問之啓矣。更令該房取見執捉之書。則抄錄條件。無非等聞說話。至於下語。果無礙眼處。以此窮覈。反欠重獄體之意。依初下敎擧行。○又啓言。李顯模依當初下敎放送。
정조 6년 · 목
刑曹啓言。政院都使令定配次。爲先囚禁事命下矣。都使令車德興。郞爲嚴囚。敎以。放。○又啓言。逆賊有白庶弟有福。靈光郡荏子島。姪子仁㴠。興陽縣呂島竝散配。請卽爲押送。允之。
정조 6년 · 목
予曰。昨日沈念祖配所。以內浦磨鍊事。已爲分付。而尙無草記。是何故耶。宇鎭曰。以內浦磨鍊。旣無前例。不得循例擧行云矣。予曰。旣有特敎。則奚論前例有無。卽爲分付。予曰。別兼旣具上下番。兼春秋先退。予曰。右承旨先退。沈念祖配所。分付禁府。予曰。昨日沈念祖事。極爲慨咄。何不諒予若心。而有此擧措耶。以其家有篤老兩親之故。雖不施嶺海之典。而今日竄配。島得免乎。鼎修曰。此專出於公議而已。豈有私好而然哉。
정조 6년 · 강
召見禮曹判書鄭民始于誠正閣。
정조 6년 · 목
予曰。酺祭 香祝。不待禮曹回啓。今日傳 香。予曰。右承旨與禮曹判書持酺祭狀啓入侍。命讀狀啓。訖。予曰。蟲災如是熾盛。來頭民事。誠爲罔涯矣。民始曰。此非通一道皆然。則不過乍發乍息之事矣。予曰。 香祝卽爲下送事。分付香室。予曰。罪人發捕與否知入。記事官李祖承回奏曰。已爲發捕云矣。
정조 6년 · 강
命進御加味六和湯。自今日停止。榻敎也。
정조 6년 · 강
遞校理權以綱。副校理尹行元。副修撰李敬一趙城鎭。
정조 6년 · 목
敎曰。堂箚批旨。例不得許久經日。而今番以鞫坐紛擾。批旨今日始頒布云。諸玉堂汔無一言往復於喉院。所惜者流來格例之從此掃地。況拜箚諸人之不待承批。徑歸私次。似因謬例。亦甚華當。當該諸玉堂。竝遞差。
정조 6년 · 강
命庭鞫明日爲之。榻敎也。
정조 6년 · 강
命罪人上闕單子。勿爲入啓。待聞坐。直爲擧行。
정조 6년 · 강
罷校理李泰永職。原疏給之。
정조 6년 · 목
疏略曰。噫兩司所發之啓。卽一國共公之論也。金鍾秀負國之心。護逆之罪。殆是路人所知。今玆請討之擧。亦云太緩矣。殿下不惟不賜允可。又從而摧折之。繼下諫長竄配之命。不意我聖上過中之擧。乃至於此也。言官矯激。亦是風裁之可觀。而反加嚴斥。至於命停。其爲聖德之貽累。當如何哉。亟寢沈念祖竄配之命。收還諸臺臣卽停之敎。敎曰。昨日沈念祖等合辭。決知其非出於忠憤。不過妄加臆逆。欲作希旨之歸。以是略示簿警。則又爲此嘗試之習者。極爲無嚴。校理李泰永罷職不敍。原疏給之。
정조 6년 · 강
命司諫朴天行。掌令權欕宋銓。持平李秀夏。李魯春。正言鄭在信等遞差。正言李祖源。更爲牌招。
정조 6년 · 목
因天行等牌不進罷職傳旨。敎以。長官旣已被譴。有難强迫。竝遞差。其中李祖源。人言爽實。業已伸暴。況今鞫事方張。豈可言私。只推。更爲牌招。
정조 6년 · 강
差下問事郞廳尹行元。
정조 6년 · 목
鞫廳啓言。問事郞廳金履正方在拿處中。其代以副校理尹行元請差下。允之。
정조 6년 · 강
遞同義禁洪檢。
정조 6년 · 목
鞫廳啓言。同義禁洪檢身病猝重。請改差。允之。
정조 6년 · 목
以鄭好仁爲大司憲。吳載純爲大司諫。金樂洙爲司諫。尹行元尹在醇爲掌令。嚴思憲李延及爲持平。申寓相爲正言。李鼎揆爲校理。朴天行爲副校理。嚴思晩差彝正爲副修撰。趙光鉉爲明川府使。洪良浩爲同義禁。
정조 6년 · 강
竄沈念祖于洪州牧。
정조 6년 · 목
義禁府啓言。前大司諫沈念祖竄配事命下矣。洪州牧定配所。請依例押送。允之。
정조 6년 · 강
命李判府事八月朔祿。更令輸送。
정조 6년 · 목
戶曹以徽之八月朔祿不爲領受啓。敎以。更令倉官輸送。
정조 6년 · 강
差下問事郞廳李敬一朴天行。
정조 6년 · 목
鞫廳啓言。問事郞廳尹行元。李延伋移拜臺職。其代以前校理李敬一。副校理朴天行請差下。允之。
정조 6년 · 목
以趙城鎭爲校理。李宗燮爲副校理。
정조 6년 · 강
命庭鞫姑罷。
정조 6년 · 목
敎曰。庭鞫姑罷。更待下敎設行。
정조 6년 · 강
召見承旨金宇鎭李在學徐鼎修于誠正閣。
정조 6년 · 목
予曰。昨日罪人所供果何如。在學曰。爲人極甚狡惡。許多隱情。終不直告。故不得取脈矣。予曰。明日未熱前。欲爲動駕。待天明卽爲開門。予曰。坐直誰也。宇鎭曰。臣與同副伴直矣。予曰。承旨仕進於政院乎。鼎修曰。直入內閣。晩始到院矣。
정조 6년 · 강
命京畿酺祭設行之擧。參量狀聞。
정조 6년 · 목
因京畿監司李亨逵雨澤狀啓。敎以。高陽等八邑之蟲災。又添痒稼之一端。言念民事。切悶而已。此等邑酺祭設行。係是當行之擧。則何不請下 香祝乎。更爲參量事勢。指一狀聞之意。卽令廟堂責諭該道伯。近日東風連吹。欲雨不兩。目下農形。逐邑仔細條列陳聞之意。亦爲分付。
정조 6년 · 강
召見檢校直提學鄭民始于誠正閣。
정조 6년 · 목
予曰。宣傳官李儒敬召入。予曰。世杓所供果何如。儒敬曰。其所納供。皆是不道之說。故不忍筆之於書。捧供中多有闊略矣。予曰。雖是不道之說。文案中盡爲載錄。然後可明其罪惡。玆後詳細謄出可也。儒敬曰。湯武之說。問以何意。則直謂以以臣伐君之事。而今世上皆然云矣。予曰。渠之所供。旣如是直告。則別無更問之端矣。民始曰。其所說去。實是萬古所無之賊。卽捧結案。以施邦憲宜矣。予曰。供辭有何他說乎。儒敬曰。稱以厥叔旣犯大逆。惟願同死云矣。民始曰。罪惡旣彰。今無更問矣。
정조 6년 · 목
具遠遊冠絳紗袍。乘輿出協陽門。降輿來輦。由敦化門。至 宗廟大門外。降輦東輿詣齋室。改具冕服。詣版位行四拜禮訖。詣 廟內奉審訖。仍詣 永寧殿。行禮奉審如儀訖。還詣齋室。還宮時至。改具遠遊冠絳紗袍。案輿出大門外。降輿乘輦。由敦化門。入協陽門還內。
정조 6년 · 강
景慕宮展拜。命以數日內。當由月覲門爲之。該房知悉。
정조 6년 · 강
遞大司憲鄭好仁。以李★(土+甲)代之。
정조 6년 · 목
敎曰。遭彈之後。義當一伸。許遞。前望單子入之。待下批。牌招察任。
정조 6년 · 강
以申應周爲黃海兵使。李亨元爲平山府使。
정조 6년 · 목
敎曰。黃海兵使改差。令該曹口傳各別擇差。待下批。當日辭朝。又敎曰。平山府使改差。令該曹無論文武。各別口傳擇差。待下批。當日辭朝。
정조 6년 · 강
遞承旨金宇鎭徐鼎修。以李世奭李文源代之。尋遞文源。以宋載經代之。
정조 6년 · 목
敎曰。右承旨右副承旨許遞。前望單子入之。○政院以文源時在外啓請下諭。敎以。許遞。前望單子入之。又以載經方在奪告身中啓。敎以。前望單子入之。
정조 6년 · 강
召見黃海兵使申應周。平山府使李亨元于誠正閣。
정조 6년 · 목
辭階也。○予謂應周曰。世變層出。亂逆式月斯生。至於今番事而極矣。海西一道。幾於等棄。人心也民情也。無一可恃。必也大懲創大鎭作。鋤治鎭安。竝行不悖。然後方可以收拾人心民情。不以兵使自處。必須善爲之。無負今日差遣之意。又謂亨元曰。今番平山事之上煩朝廷。想已聞知矣。以文官差送。雖無古例。實有意焉。赴任之後。惕念爲之。忠逆之分。義理之關。利導明諭。不至再罹之弊可也。
정조 6년 · 강
命輪對後日次爲之。
정조 6년 · 목
政院以來初一日輪對啓稟。有是命。
정조 6년 · 강
以尹秀東爲果川縣監。口傳也。
정조 6년 · 목
吏曹啓言。新除授果川縣監洪義榮。身病危重。請罷黜。敎以。徑遞雖甚可惜。情勢似難雖令赴任。何必罷黜。今姑改差。本縣穡事之被災。云是尤甚。此時守令。不可不另擇。卿其各別擇擬以入啓。
정조 6년 · 강
命金奉朝賀月廩輸送。考例稟處。
정조 6년 · 목
戶曹啓言。奉朝賀金致仁家。下去仁川地云。大臣在外邑。則自本道輸送月廩。曾有定式。而京倉無輸送之例。何以爲之。敎以。考例稟處。
정조 6년 · 강
命問事郞廳金履正拿處分揀。
정조 6년 · 목
因拿囚傳旨。敎以。今番分揀。
정조 6년 · 강
命保放罪人爗等。分揀放送。李延喆照律放送。洪秀輔照律。兪恒柱待査啓決處。
정조 6년 · 목
因義禁府月終錄。敎以。罪不過微眚。雖不在囚。許久保放之弊。亦宜軫念。保放罪人爗吳載純鄭殷誠金峻岳權聖鎭。俱以同罪。已被飭罰。竝分揀。自其處放送。李延喆今日內照律。先放送後草記。洪秀輔跡果疏忽。事則無情。雖令置對納供。其說必不過惶恐遲晚四字。今日內。一體昭律後草記。餘者只是兪恒柱一人。而此則當待査啓來到決處。査啓從速上送之意。申飭該道伯處。
정조 6년 · 목
敎曰。重囚若又徑斃。不但盤覈路絕。雖以獄體言之。輒令不刑而斃。事面亦甚不可。況今日熱。無異盛暑。不可無濶狹之政。分付禁府。罪人間或脫枷解杻。各別救療。如是申飭之後。又復膠守。不能着意看檢。致有徑斃之擧。監獄都事當重繩。該府堂上。竝難兌不飭之責。以此嚴飭。
정조 6년 · 강
放定配罪人李光宇等。
정조 6년 · 목
因平安監司徐浩修罪人李光宇到配狀啓。敎以。李光宇奴福老味。俱非大罪。近來編配極甚夥然。竝放送。所謂騎兵代點。果是實狀乎。相考伊時文案草記。○因全羅監司朴祐源罪人崔德昇到配狀啓。敎以。罪在無知妄作。放送。千把總等。罰已行矣。一體放送事。分付該府該曹。
정조 6년 · 강
命罪人夢麟。昌麟編役。
정조 6년 · 목
因全羅監司朴祐源罪人夢麟到配狀啓。敎以。此等妖賊。豈但爲奴。有若謫客然者哉。分付該道臣。嚴飭編役。昌麟發配處。亦充奴役之意。一體嚴關分付。○刑曹以昌麟立役事。發關該道啓。敎以。夢麟支屬。自本曹何以決處乎。草記。
정조 6년 · 강
命宋大仁定配。崔錫仁等放送。
정조 6년 · 목
訓局啓言。武藝別監宋大仁。身爲宿衛之卒。嗜酒貪色。罪犯闕直。移送法司。考律定配。誘引勸酒各人等。亦爲移法司。從輕重請勘處。允之。敎以。大抵此輩。不可不另擇。今番則不拘常格。只從根著身手。卿親執抄擇。而勿報兵曹。無具三望。從所擇之數。使事知敎鍊官率領待令。○刑曹啓言。宋大仁處査問。則以爲與崔錫仁金忠國。同爲飮酒云。請大仁照律。杖六十徒一年。泰安郡定配。押送。待用刑。令配所官嚴杖。錫仁忠國照律。杖八十收贖放送。允之。
정조 6년 · 강
有政。吏曹參議趙鼎鎭進。
정조 6년 · 목
以徐有成爲副校理。朴天行爲副修撰。趙德洵爲金山郡守。崔秉敎爲鎭海縣監。
정조 6년 · 목
敎曰。罪人崔光泰金天欽拿鞫之請。旣有量處之命。該道必難如例發送配所。卽令該曹秘關行會全羅監司處。牢囚營獄。以待朝家處分事分付。係是未及拿來之鞫囚。各各嚴囚。嚴禁雜人。萬一稽忽。當該監司地方官。當施重律。以此意一體嚴飭。近來隄防解弛。人不畏法極矣。朝家則特軫解網之義。罪如最中者。姑貸一律。薄施荐棘。而在外藩擧行之道。凡於防戢檢束等事。若不悉心照察。從後致有現發之擧。道臣亦難免重勘。此則令義禁府發關嚴飭。
정조 6년 · 강
太廟展謁。命以旬間擇入。
정조 6년 · 목
因禮曹取稟。有是命。
정조 6년 · 목
批以。向見卿舌硬之症。爲之悶之。尙未差可。尤庸慮慮。卿須安心勿辭。益加愼攝。仍命史官傳諭。
정조 6년 · 강
兵曹判書金熤陳疏自列。仍辭職。賜批。
정조 6년 · 목
疏略曰。殿闕環衛。師律至重。移蹕經宵。警扈益嚴。而半夜䜅噪之聲。起自排衛之內。以致聲徹大內。驚動天聽。臣以本兵之長。入直禁者。束隊警夜而節制不嚴。有此驚擾之事。罪歸將臣。臣獨幸逭。其爲朝家刑政之失。豈曰細故而已。伏乞亟降威罰。重勘臣罪焉。臣之居銓必辭之義。蓋以亡父之戒。戒在辭權。前後瀝血之懇。固非一再。聖朝俯燭矣。臣之向叨東銓。及登前席。恩敎諄摯。諭之以不枉人性。許之以曲燈其願。卽遞鞶帶。俾全株守。眷庇之恩。及於幽明。不意西銓之命。有隕自天。職任之重。視東無讓。而權力之隆。反有大焉。臣何敢冒膺而竊據。甘爲忘抛家訓。喪盡人理之歸耶。伏乞聖慈曲垂矜憐。卽賜處分。仍命有司。拔去臣名於選部之望。實天地生成之大惠也。批以。向來體諒。終涉過當。決難每每許施。卿其勿辭行公。
정조 6년 · 강
大司憲金履素上疏請竝允三司之請。賜批。
정조 6년 · 목
疏略曰。國家不幸。亂逆層生。至於今番有白澤徵而極矣。噫。李最中位到列卿。休退幾年。則其處身行已。與他人自別。而其侄義翊負犯至重。罪名狠藉。至今偃息。於渠幸矣。固當杜門訟罪。而不此之爲。窮凶叵測。如澤徵有白者。而與之綢繆往來。互相和應。甚至有執手之托。則釀成澤徵。粧出有白。究其本。窩窟卽最中也。根柢卽義翊也。至如有源以兄弟之親。而爛熳參涉。鍾岳以翁壻之密。而表裏符同。夢麟以主客之間。而密勿排布。俱有万戮之罪。實無一生之理。而且夫諸賊之隱情慝節。專係三囚之取憑推覆。則酌決之後。端緖之將露者。掩翳不明。情法之難恕者。究竟無路。王獄之體。乖了無餘。而其他諸罪人。俱係肯綮。傡蒙白放者。又豈非失刑之大者耶。澤徵不臣之言。有白不道之說。發於鞠庭。及其結案。只勘誅身之律。國家所設收孥之典。而治大逆之義安在哉。臣謂傡允三司之請。以正邦憲。以洩輿憤。且崔光泰全天欽。規避於多士懲討之論。可見其梟腸獍肚。與澤白一串貫來。而豈意首善之地。恣意護逆。若是無難乎。今此島配之典。不足以懲其萬一之惡。臣謂亦令王府設鞫得情。快施當律。批以。參酌處。有殺費商量者。卿其勿辭。調理行公。
정조 6년 · 강
掌令魚錫齡上疏請亟從諸啓。賜批。
정조 6년 · 목
疏略曰。亂逆豈有如鄭妻龜柱之窮凶絕悖者哉。麟謙範能。從古劇逆。量鐉後翼。罪關 宗社。多年合辟。一向寬貸。假息海島。尙保首領。殿下非不知此賊之必誅無赦。而一年二年。拖至今日者。無或以懿親戚里之故耶。至若國榮。沮遏大計。惟彼樂純。憑藉乃侄之威勢。專無人臣之分義。前旣失刑於國榮。後又屈於樂純。罰止削黜。偃處郊坰。刑政之失。未有於此者也。德相則假托儒名。密附權奸。煥億則賣叔賭利。不顧家聲。惟其鋤治不嚴。凶徒莫懲。䎸賊又發。至於澤白兩賊。實是所未有之極惡大逆。万世罪人也。最中及義翊。劇逆之巨魁。而最止荐棘。翊又全釋。王章由此而太寬。天綱由此而太恢。前者不誅。後者無忌。寧不漂然而寒心乎。伏願亟從諸啓。快施典刑。批以。已悉諭於三司。爾其勿辭察職。
정조 6년 · 강
正言韓用龜上疏請亟從三司之請。賜批。
정조 6년 · 목
疏略曰。伏聞逆澤之獄中凶言。有甚於訊庭悖說。至有該堂之請對。三司之上箚。若使此賊尙存。視息於覆載之間。以延苟刻之命。則天彝滅矣。王章掃矣。伏願亟從三司之請。卽施支解之典。少洩輿憤焉。有喆以有白之兄。在逮捕之中。則猶有盤問鉤詰之道矣。豈意纔上囚單。旋卽發配哉。伏願亟寢發配之命。仍令王府設鞫。快施當律。批以。都憲批已諭。爾其勿辭察職。
정조 6년 · 강
司諫朴聖泰啓請有白應坐諸人及李邦翊島配。賜批。
정조 6년 · 목
聖泰啓言。澤白兩賊窮凶極罪。孰不欲手刃口磔。食肉寢皮。而噫彼崔光泰金天欽角勝懲討之論。此等梟獍之類。決不可島配而止。罪人崔光泰金天欽。亟令王府設鞫。得情正刑。澤徵已捧遲晩。白賊三司之請方張。請有白應坐諸人。爲先絕島散配。中樞都事李邦翊。卽是澤賊鄕里凶徒。此等凶頑。不可以官微而置之。請中樞都事李邦翊。爲先絕島定配。批以。弟一件事當量處。第二件三件事依啓。
정조 6년 · 강
命時囚田光說等照律。
정조 6년 · 목
義禁府啓言。前宣傳官田光說李吉培等。入直推諉。極爲駭然。禁衛千總金道煥把總宋載瑞。揆以師律。亦甚駭然。請以此照律。竝允之。
정조 6년 · 강
勘放田光說等。配金道煥于白川縣。宋載瑞于洪川縣。崔德昇于牙山縣。
정조 6년 · 목
義禁府啓言。前宣傳官田光說李吉培等。各杖八十收贖。奪告身放送。禁衛千總金道煥把總宋載瑞。各杖六十收贖。告身盡行追奪。道煥白川郡徒一年。載瑞洪川縣徒一年。掌務內官崔德昇。杖六十收贖。告身盡行追奪。牙山縣徒一年。各定配所。請依例押送。允之。德昇功議各減一等。
정조 6년 · 강
命前郡守李萱拿問。捧口招以聞。
정조 6년 · 목
刑曹啓言。高原前郡守李萱之酷施濫刑。枉殺人命之狀。各人所供。旣如是明白。其罪狀。請令該府處之。敎以。李萱罪狀。極爲駭痛。此時殘酷邑倅。尋常勘處。唉彼無告。將至盡劉。依回啓。令該府卽爲拿問。捧口招以聞。此是行査覈得之事。風聞有異。見帶本職。爲先改差。今日政差出。
정조 6년 · 목
刑曹啓言。興德居良人曺景雲原情供辭。請上裁。敎以。議處。又啓言。白川居幼學趙載鼎原情供辭。請上裁。敎以。此獄業有昨秋傳敎。而傷處則不分明。詞證則太無實。所謂李可遠趙鎫等所爲。尤極疑晦。行査本道。使之詳覈登聞。卿新莅本曹長。且經本道伯。此獄事付卿決處。實合事宜。卿其取考前後文案及判付。指一覆啓。擊錚人退送。以待朝家處分。又啓言。全州居崔召史原情供辭。請上裁。敎以。設有是事。御史旣非目擊。則豈可以䵝昧之事。寘人綱常之科也。況此供中事狀。決非渠做出無根之說也。以此以彼。今有參恕之典。貴同之罪。何關於永同。而兄弟逮繫。屢月不決。益驗其非理之甚者。然律名至重。有難遽決。分付該道伯親執明査。單抄委折。指一狀聞事。卽爲行會。
정조 6년 · 강
太廟秋展謁。 景慕宮展拜。命以十三日爲之。
정조 6년 · 강
司饔院郎廳以下施賞。
정조 6년 · 목
因本院燔造單子。敎以。 慈殿進御器皿監造司饔院郎廳李尙琦陞敍。如已準階。六品遷轉。吏肄工匠。自本院施賞後草記。
정조 6년 · 강
召見金吾堂上于誠正閣。判義禁李命植。知義禁徐有隣。同義禁蔡弘履。尹墊。
정조 6년 · 목
請對也。○予曰。卿等有何奏而請對乎。命植等曰。逆澤旣捧結案。不卽正刑。故方切憂憤之際。本府守直軍來傳厥賊獄中不道之說。故臣等不勝骨顫心裂。有所仰懇。請對矣。予曰。其所凶言。果是何等語也。有鄰曰。所謂不道之說。臣不忍開口仰陳。而大體則語逼聖躬。又及坤殿。而守卒不忍悉傳其說矣。予曰。其所云云。專是詬罵之說乎。有鄰曰。聞其守卒言。則獄中凶悖之說。十倍於悵前親問時云矣。塾曰。守卒言內。以爲不忍傳說云。惟願亟施典憲。以振王綱焉。命植曰。此時請刑。非不知重難。而此等劇逆。而行刑則雖送鄕中。快正典刑宜矣。弘履曰。如此不道之賊。卽降處分。以洩輿憤宜矣。命植曰。此等凶逆。快正典刑然後。王綱可振。倫常可明。伏願下詢大臣。亟降處分焉。予曰。次對不遠。當下詢處之矣。命植等曰。次對尙隔數日。卽降下詢宜矣。予曰。明日次對。當有下敎矣。予曰。吏判有何事故。不欲行公乎。命植曰。澤徵之首擬工議。皆是臣所注之政。日昨憲臣疏中指意頗緊。故臣不敢晏然自居。願亟賜體諒焉。予曰。卿之所奏。誠涉過矣。若因此而作爲引義。則予不當體諒矣。命植曰。臣受國厚恩。措躬無地矣。予曰。從當體諒矣。
정조 6년 · 강
命次對進定於明日。榻敎也。
정조 6년 · 강
金吾堂上等啓請最翊拿鞫。有喆仍嚴鞫。賜批。判義禁李命植。知義禁徐有鄰。同義禁蔡弘履尹塾。
정조 6년 · 목
命植等啓言。臣等伏見傳敎下者。有罪人有喆只從有白應坐之律。散配絕島之命。臣等相顧愕貽。繼以諸囚酌處之敎。只以此了勘耶。惟其最中則怨懟於其侄之枳塞。義翊則符同於乃叔之譸張。惟彼兩賊之肆凶。固宜窮覈正刑。而最中則徑寘海島。義翊則一問旋放。神人之憤惋。容有極哉。臣等伏願最中義翊。更爲拿來。設鞫得情。有喆島配之命。亟賜還寢。請仍卽嚴鞫。批以。兩囚之或配或放。言之盡矣。至於有喆。則發配判付。亦示予意。鄕等之請。決難從施矣。
정조 6년 · 목
敎曰。有白旣已結案之後。有喆處別無更問之端。如欲鉤詰。何必徑決諸囚。況於昨日。旣允臺啓。自在應坐散配之中。定配所。當日內押送。
정조 6년 · 강
兩司聯箚請澤徵肢解。有白顯戮。有喆正法。賜批。大司憲金履素。大司諫申應顯。司諫朴聖泰。掌令魚錫齡。持平柳協基李顯模。獻納李夔。正言崔烜。
정조 6년 · 목
箚略曰。臣等卽伏聞金吾堂上至有請對之擧。不勝驚惋。相率諸僚。來詣朝房。繼接小報。則逆澤窮凶絕悖之言。十倍於帳前親問之時。以守直軍亦能來告。臣等玆敢挾箚齊籲。伏乞逆澤。依大燮例。押去海島。卽施肢解之典。至於有白。亦依合辭所請。令王府卽捧大逆遲晩。與澤徵同時顯戮。有不可少緩也。又伏見傳敎下者。有拿來罪人有喆。當日發配之命。臣等尤不勝驚惑憂憤之至。噫嘻有白之凶疏。又有其兄有喆而與知。有其弟有源而援告。鞫招明白。凶謀狼藉。今番諸囚之竝命酌處。大矢究覈之體。而千里發捕。一言不問。臣等謂亟寢有喆發配之命。仍令王府設鞫得情。快正王法。批以。澤徵之下府以後。對獄卒詬罵之說。雖曰十倍於帳前稱我之時云。而禁堂不忍開口傳道之故。予未之聞焉。予意當諭於次對時矣。有喆散配之命。實有斟量而然矣。
정조 6년 · 강
玉堂箚請亟從臺啓之請。賜批。校理金履正。副校理徐有成。副修撰朴天行沈樂洙。
정조 6년 · 목
箚略曰。臣等卽聞全吾諸堂。以澤徵獄中窮凶之事。至於求對之擧。噫嘻痛矣。此賊旣服大逆之律。豈可晷刻假貸於覆載之間。而尙留獄中。伏願亟命有司。卽擧當施之典焉。今番諸囚之一時酌處。雖知聖上曠蕩之德意。毋論罪犯之輕重。情節之緊歇。一例竄放。有若惟以收殺了當爲急然。獄體之苟艱。輿情之憤鬱。已不可言。而至於有喆。纔入獄門。旋卽散配。尤出群情之外。先此酌處中諸囚。如最翊之爲賊窩主。而或竄或放。旣是大失獄體。而逆白之根因盤問。惟在有喆。又有此散配之命。臣等聚首愕貽。誠莫知聖意之所在也。伏願亟從臺啓之請。酌處諸囚。一傡更命設鞫究覈。亟寢有喆散配之命。一體窮覈焉。批以。兩司之批。已諭矣。
정조 6년 · 강
命新除挭鎭海縣監斯速赴任事。令政院分付。
정조 6년 · 강
配李邦翊于康津縣。拿鎭海縣監李萱。照徫時囚田光說等。
정조 6년 · 목
義禁府啓言。中樞都事李邦翊島配事命下矣。邦翊康津縣薪智島定配。請押送。允之。敎以。嚴飭地方官。各別嚴加保授之意。分付道臣。又啓曰。鎭海縣監。令該府拿問捧口招事命下矣。李萱以鎭海縣監。時在任所云。發遣府吏。請拿來。允之。又啓言。禁衛千總金道煥。把總宋載瑞。掌務內官崔德昇。各杖六十收贖。告身盡行追奪。徒一年定配。請照律。允之。敎以。本營將臣坐此事。旣蒙竄配之典。又發遠竄之啓。而管下之將官及作鬧之中官所照之律。反輕於將臣。初擬以徒一年。末勘以奪告身。此等顚倒之斷例。前所未聞。且論以軍律。毋論有情與無情。夜中驚噪。自是一罪。今雖欲原情參恕。而在外之將臣。其律如許。在內之將臣。其律如此。法綱所在。有難含默。此必律官輩誤引不當引之律而然。該律官移送刑曹照徫。遠地定配。杖則待用刑。令該道伯嚴加懲治。當該將官中官等。勿限年定配。卿等難免擬徫不審之失。爲先從重推考。
정조 6년 · 강
命海伯黃昇源重推。長淵縣監韓光濟發緘取招。
정조 6년 · 목
刑曹啓言。黃海監司黃昇源以長淵縣監韓光濟。定配罪人限滿。不卽枚報。請移義禁府處之。敎以。枚報之差跌。猶與見失有異。旋卽自首。亦非粧撰之比。北人之特令差擬是邑。朝家之意。別有在焉。該道臣之決摘微眚。遽寘落職之科。太欠恕究。況掩寘忘寘。監司守令均有其失。則在守令則論罪。在自己則不引罪。以彼以此。殊不知其爲當。該監司黃昇源。從重推考。該縣監韓光濟罪狀。爲先自卿曹發緘取招。更待處分。
정조 6년 · 강
命罪人李光宇。移送秋曹照律。
정조 6년 · 목
左右捕廳以罪人光宇等原情啓請待用刑。嚴覈得情。敎以。事在無情。律則不輕。況且官隸怠憤之時。有難遽然白放。移送刑曹。使之參量照律。李光宇段。與林枝億雖有首從之別。光宇之省記外投宿一款。與枝億無異。以此罪目枚擧。文移刑曹。